Dit is prakties en relevant. Ek wil kondenseer wat prakties werk, al kom dit nie met baie teorie en agtergrond nie. Moenie misverstaan nie - dit gaan nie oor truuks en tegnieke nie, maar in 'n program soos hierdie gaan dit nie oor pastorale teologie of kommunikasiekunde nie. Dit moet prakties en toepasbaar wees. Daar is dan ook telkens huiswerkopdragte of toepassingstake in - maar natuurlik hoef jy nie iets terug te stuur nie (tensy jy wil);
Dit is geestelik en Bybels geöriënteer. Tye het drasties verander en ons kan letterlik nie meer die huwelik bedryf soos in Bybelse tye nie. Klink dit verkeerd? Onthou, die Woord van God het gestalte gekry in 'n sekere kultuur; een waarin 'n vrou geen regte gehad het nie. Die Bybel beskryf God se wil in daardie kultuur en die gedagte is nie dat ons die kultuur moet oorneem nie. Ons wil die waarheid van God se Woord oor die huwelik onderskei, uit sy kultuurkonteks lig en op ons kultuur toepas. Met ander woorde, ons wil sê wat Jesus sou sê as Hy in ons tyd sou gekom het. Sjoe, dis genoeg van teologie... ons wil egter wel deeglik 'n Bybelse kursus saamstel.